Den ersamen vorsichtigen wisen mannen vnsen ghunstigen vrunden borgermeistere vnd<i>e</i> radmanne der stath tho Reuele entbede wy burgermeistere vnd<i>e</i> radmanne der stadh Abo vnsen vruntliken groet tho voren vnd<i>e</i> begeren. Juwer bescheidenheit to wetendende, dat vns Laurens Huweynen vnd<i>e</i> Jusse Kulio vnd<i>e</i> Margrete Hinrik Kulien dochter bewittiget vnd<i>e</i> geopenbaret hebben, • dat Margrete Laydesche ere modder jn juwer stadh gestoruen sij, der goth genedich sy, vnd<i>e</i> dat dusse vorg<i>escreuene</i> Laurencz, Jusse vnd<i>e</i> Margrete hebben vor vns gewest mit erbaren luden, • de dat lyfliken in de hilgen gesworen hebben mit vp gerekkeden vingeren, • dat dusse vorg<i>escreuene</i> Laurencz vnd<i>e</i> Jussen vnd<i>e </i>Margreten vader vorg<i>escreuen</i> dre gebrodere weren echt vnd<i>e</i> recht vt enem echten rechten bedde geboren van vader <i>et </i>van moder, • vnd<i>e</i> dat dusse suluen vorg<i>escrevene</i> Jusse vnd<i>e</i> Margrete ok echt vnd<i>e</i> recht vt enem echten vnd<i>e</i> rechte<i>n</i> bedde geboren sin, vnd<i>e</i> se de negesten erfnamen mit Laurencz vurg<i>escreuen</i> tho alleme na gelatenem gude sin, dat dusse vorg<i>escreuen </i>Margrete Laydesche na gelaten heuet, der ghot genedich sij, de van deme enen brodere geboren was echt vnd<i>e</i> recht vt enem rechten echten bedde, vnd<i>e</i> dusse Laurencz vorg<i>escreuen</i> vnd<i>e</i> Jussen vnd<i>e</i> Margreten vader vorg<i>escreuen</i> van deme and<i>er</i>n broder, also hir to voren gescreuen steit, vnd<i>e</i> nemant neger sij van erfnamen wegen edder ere gelijk. Jt<i>em</i> so hebben dusse v<i>or</i>g<i>escreuene </i>Laurencz vnd<i>e</i> Margrete • vor vns vullenkomen mechtich vnd<i>e</i> mundich gemaket dussen vorg<i>escreuenen</i> Jussen vnd<i>e</i> hans Kulyen dat vorg<i>escreuen</i> na gelatene ghut to vorderende vnd<i>e</i> jntomanende vnd<i>e</i> vp to borende vnd<i>e</i> dar by to doende vnd<i>e</i> to latende gelik<i>er</i> wijs efte se suluen dar jegenwerdich weren, • wor v<i>m</i>me bidde wi jwe erbarcheit, • dat gy dussem vorg<i>escreuenem</i> Jussen vnd<i>e</i> Hans behulplik sijt to ereme rechte, dat en dit v<i>orgescreuen</i> na gelatene guth werde geantwerdet to v<i>or</i>gescreuen Lautzᵃ • vnd<i>e </i>Margareten behoff; • dat wille wy gerne vordeinen jn gelijken saken vnd<i>e</i> hebbet des tho vns eyne gantze to v<i>or</i>sicht wes vorg<i>escreuene</i> Jussen vnd<i>e</i> Hans van dussem v<i>or</i>gescreuene<i>m</i> ghude geantwerdet wert, • dat ghi efte de juwen dar nene na maninge v<i>m</i>me lyden sullen, wente wy dar vulle vorwaringhe van vnsen borgeren vorg<i>escreuen</i> vore ghenomen hebben. To einer merer tuchnisse so hebbe wy vnses stades jngesegel an dusser breyff hengen laten de gegeuen vnd<i>e</i> ges<i>creuen</i> is jn de jaren vnsers Heren veerhundert vnd<i>e</i> jn deme achtenden jare viij daghe vor zunte Philippe <i>et</i> Jacobe [<i>Chrismon</i>]ᵇ